Gerrie Nel gaan aankondiging maakOpvolg: Gerrie Nel pak ŉ Zuma in eerste saak Adv. Gerrie Nel (middel) 31 Januarie 2017 tydens ‘n mediakonferensie in Centurion. By hom is Kallie Kriel, uitvoerende hoof van AfriForum, en Monique Taute, hoof van AfriForum se teenkorrupsie-eenheid. Foto: Marius Vermaak AfriForum het bekend gemaak dat adv. Gerrie Nel, die hoof van die burgerregte-organisasie se private vervolgingseenheid, ŉ belangrike aankondiging gaan maak. ŉ Uitnodiging is vroeër vandag uitgestuur vir ŉ mediakonferensie wat Dinsdag by die eenheid se kantore in Centurion gehou sal word. Die vermoede is dat Nel bekend gaan maak wie eerste in sy visier is vir private vervolging. Nel het aan die begin van vanjaar ŉ mediaherrie veroorsaak nadat hy by die Nasionale Vervolgingsgesag (NVG) as staatsaanklaer bedank het. Hy het die NVG 24 uur kennis gegee waarna hy by AfriForum aangesluit het om ŉ onafhanklike ondersoekeenheid by die organisasie te begin. In ŉ onderhoud met Maroela Media daarna het hy gesê hy verwag nie vinnige korttermynsuksesse vir die eenheid nie, maar ook genoem hy sal bekommerd raak as sy span nie ná ŉ jaar ŉ saak het om op te volg nie. Nel het egter nooit die moontlikheid van sy eenheid se sukses betwyfel nie. “Selfs al kry ons nie een saak nie, het ons reeds gewen, want dan beteken dit geen selektiewe vervolging het plaasgevind nie. Ek dink egter nie ons gaan duisende sake kry om op te volg nie.” Hy het gesê sy eenheid sal verseker hulle volg sake van openbare belang op, maar het toe reeds benadruk die eenheid sal hulle nie aan selektiewe vervolging skuldig maak nie en ook nie mense deur die media skuldig probeer bevind nie. Intussen is die eenheid skerp gekritiseer in sekere kringe en daar is selfs beweer AfriForum kan nie private vervolging doen nie. Nel het erken die kritici is reg as hulle meen AfriForum as ŉ regspersoon kan nie self privaat vervolg nie, maar het verduidelik as ŉ individu ŉ reg het om privaat vervolgings te doen, kan sy eenheid dit namens hulle doen. Die meeste Suid-Afrikaners was wel verheug oor Nel se besluit om by die burgerregte-organisasie aan te sluit, mits hy, soos Nel self genoem het, almal met ŉ goeie saak sal help. Daar is aanvanklik wyd gespekuleer oor wie Nel se eerste saak sal wees, maar namate die jaar gevorder het, het ŉ groeiende ongeduld ontwikkel omdat die eenheid nog nie ’n saak gehad het nie. Die ongeduld is aangevuur deur onthullings oor staatskaping en erge korrupsie. “AfriForum deel die publiek se ongeduld. Die doel van die privaat vervolgingseenheid is juis om te help toesien dat daar gelykheid voor die reg is en korrupte persone nie vervolging vryspring weens hulle magsposisies of politieke verbintenisse nie,” het Kallie Kriel in September in ŉ meningstuk op Maroela Media geskryf. Kriel het gesê ongelukkig draai die wiel van die gereg nie so vinnig soos wat AfriForum en talle lede van die publiek sou wou hê nie, maar dit is die eenheid se taak om toe te sien dat die wiel van die gereg aanhou draai. Hy het gemaan dat die SAPD en Valke eers ŉ kans gegun moet word om die saak van die Gupta-staatskaping te ondersoek. Nel se eenheid en AfriForum het ook aangedui hulle sal Gabriella Engels en haar gesin bystaan. Engels, ŉ 20-jarige model, is na bewering in Augustus deur die Zimbabwiese presidentsvrou, Grace Mugabe, in ŉ hotel in Sandton aangerand. In die jongste verwikkelinge rondom dié saak het Willie Spies, regsverteenwoordiger van AfriForum, gesê hulle verwag dat Aubrey Ledwaba, adjunk-regter-president, hierdie week ŉ spesiale toewysing van ŉ voorkeurhofdatum in die bestrede mosiehof sal maak. Engels en AfriForum se aansoek sal waarskynlik dan aangehoor word saam met ŉ ander aansoek wat oor dieselfde aangeleentheid deur die DA gebring is.